गर्भपात का खतरा, छात्रों की याददाश्त घटेगी, गाड़ी चलाते समय सुनने से हो सकता है एक्सिडेंट
ड्राइविंग हो या फिर जिम में एक्सरसाइज, लाउड म्यूजिक खुद के साथ दूसरों को भी खतरे में डाल सकता है। दिल से लेकर दिमाग तक पर इस ‘शोर’ का बुरा असर पड़ता है।
म्यूजिक सुनते वक्त पढ़ने और एक्सरसाइज करने के तमाम फायदे बताए जाते हैं। म्यूजिक सहनशक्ति बढ़ा देता है, थकान हावी नहीं होती। फोकस बना रहता है। लेकिन, म्यूजिक सुनने की आदत सेहत के लिए घातक भी हो सकती है।
पढ़ाई के दौरान गाने सुनने से अच्छे नंबर लाना मुश्किल हो सकता है। ड्राइविंग हो या फिर जिम में एक्सरसाइज, लाउड म्यूजिक खुद के साथ दूसरों को भी खतरे में डाल सकता है। दिल से लेकर दिमाग तक पर इस ‘शोर’ का बुरा असर पड़ता है।
गाने सुनने की आदत किस कदर नुकसानदेह हो सकती है और कैसे इससे बचें, जानिए आज इस स्टोरी में...
पढ़ते समय गाने सुनने से घटती याददाश्त
अक्सर स्टूडेंट्स तनाव से राहत पाने, खुद को रिलैक्स करने और फोकस बढ़ाने के लिए ईयरफोन लगाकर पढ़ाई करते हैं। मेडिकल जर्नल PMC के अनुसार यह आदत उनकी याददाश्त और बौद्धिक क्षमता पर बुरा असर डाल सकती है। सवालों को हल करना, याद करना और पढ़ाई से जुड़े दूसरे काम पूरे कर पाना मुश्किल हो जाता है। फैक्ट्स और घटनाओं का सीक्वेंस नहीं याद रहता।
तेज आवाज में म्यूजिक सुनने से पढ़ने, सोचने और समझने की क्षमता भी बुरी तरह प्रभावित होती है। इंट्रोवर्ट स्टूडेंट्स पर इसका ज्यादा बुरा असर पड़ता है। तनाव से बचने के लिए म्यूजिक सुनने से ध्यान भटक सकता है। खासकर पढ़ाई के दौरान लिरिक्स वाले गाने सुन रहे हैं, तो ध्यान भटकने की आशंका और बढ़ जाती है। वहीं, धीमी आवाज में इंस्ट्रूमेंटल म्यूजिक सुनने से नींद आ जाती है।
आगे पढ़ने से पहले स्टोरी से जुड़े इस पोल पर अपनी राय भी साझा करें...
1 अरब लोगों पर मंडरा रहा बहरेपन का खतरा
विश्व स्वास्थ्य संगठन के मुताबिक दुनियाभर में 1 अरब लोगों पर जिंदगीभर के लिए सुनने की क्षमता खो देने का खतरा मंडरा रहा है। इसकी वजह गाने सुनने से जुड़ी उनकी गलत आदतें, लाउड म्यूजिक और शोर है। तेज म्यूजिक की वजह से कान के भीतर मौजूद कोशिकाएं क्षतिग्रस्त हो जाती हैं। ये कोशिकाएं ही आवाज को सिग्नल में तब्दील कर दिमाग तक पहुंचाती हैं। जिससे हम सुन पाते हैं। 85 डेसिबल से ज्यादा तेज आवाज बहरेपन की वजह बन सकती है।
शादी में लाउड म्यूजिक पर डांस से फेल हो सकता है दिल
शादी में डांस और जिम में एक्सरसाइज के दौरान लोगों की जान जाने की घटनाएं आए दिन सामने आ रही हैं। इसकी वजह लाउड म्यूजिक भी हो सकता है। जर्मनी के ‘मेंज यूनिवर्सिटी मेडिकल सेंटर’ के अनुसार तेज आवाज से दिल के धड़कने का रिदम बिगड़ जाता है। जिससे स्ट्रोक और दिल के फेल होने का खतरा बढ़ जाता है।
लंबे समय तक शोरगुल भरे माहौल में रहने या लाउड म्यूजिक सुनने से ब्लड प्रेशर और हार्ट रेट पर बुरा असर पड़ता है। बॉडी में कॉर्टिसोल हॉर्मोन का स्तर बढ़ने लगता है, जो तनाव का शिकार बनाता है।
छिन सकती है पिता बनने की क्षमता, हो सकता है गर्भपात
तेज म्यूजिक सुनने से भले ही जोश बढ़ जाता हो, लेकिन यह आदत पुरुषों की बच्चे पैदा करने की क्षमता खत्म कर सकती है। दक्षिण कोरिया की सियोल नेशनल यूनिवर्सिटी की एक रिसर्च में पाया गया कि 8 साल तक शोर-शराबे वाले माहौल में रहने वाले पुरुष बांझपन की चपेट में आ गए।
ऐसे माहौल में रहने वाली महिलाओं को भी गर्भपात, प्रीमैच्योर बर्थ जैसी समस्याओं का सामना करना पड़ सकता है। इन कारणों से बच्चे पैदा कर पाना मुश्किल हो सकता है।
जिम में म्यूजिक सुनने के फायदे कम, नुकसान ज्यादा
तेज आवाज में गाने सुनने से बॉडी में टेस्टोस्टेरॉन, एड्रेनेलिन जैसे हॉर्मोंस का लेवल बढ़ता है। इससे दर्द की तरफ ध्यान नहीं जाता और जोश में आकर लोग ज्यादा वजन उठा लेते हैं, जिससे फ्रैक्चर तक हो सकता है। गानों की धुन में खोए लोग आसपास मौजूद खतरों की तरफ ध्यान नहीं दे पाते और हादसे की चपेट में आ जाते हैं।
एक्सरसाइज के दौरान सांसों पर कंट्रोल बहुत जरूरी है, लेकिन गाने सुनते वक्त अक्सर सांसों के उतार-चढ़ाव पर ध्यान ही नहीं जाता। एक्सरसाइज के दौरान माइंड और मसल्स का कनेक्शन बना रहना चाहिए। एक्सपर्ट्स के मुताबिक बेंच प्रेस के वक्त मसल्स पर ध्यान देने से उनमें एक्टिविटीज तेज होती है। एक्सरसाइज का असर जल्द होता है। लेकिन, गाने सुनने से यह कनेक्शन टूटता है।
पढ़ाई हो या फिर एक्सरसाइज, ध्यान लगाकर काम करने के लिए ये तरीके ज्यादा कारगर साबित हो सकते हैं...
उकसाने वाला म्यूजिक सुनने से लोग बनते हिंसक
रोड एक्सिडेंट की एक बड़ी वजह ड्राइवरों की लाउड म्यूजिक सुनने की आदत भी है। इजराइल स्थित 'बेन-गुरियन यूनिवर्सिटी ऑफ द नेगेव' की रिसर्च में पाया गया है कि लाउड म्यूजिक ड्राइवर को आक्रामक बना देता है, वे ट्रैफिक नियमों की परवाह तक नहीं करते।
करीब 40 साल तक चली 'जर्नल ऑफ पर्सनैलिटी एंड सोशल साइकोलॉजी' की एक रिसर्च के अनुसार उकसाने वाले गाने सुनने से आक्रामकता बढ़ती है। इसीलिए युद्ध के दौरान सैनिकों को ऐसा लाउड म्यूजिक सुनाया जाता है, जिससे उनका गुस्सा बढ़े।
दुख भरे गाने बनाते हैं डिप्रेशन का शिकार
लोग जिंदगी में दुख नहीं चाहते, लेकिन दुख भरे गाने खूब पसंद करते हैं। एक्सपर्ट बताते हैं कि ऐसे गानों से लोग जुड़ाव महसूस करते हैं, मन में दबे अपने इमोशंस को फील कर पाते हैं। ये गाने बॉडी में प्रोलैक्टीन जैसे हॉर्मोन का लेवल भी बढ़ा देते हैं। यह हॉर्मोन तकलीफ से राहत देता है।
लेकिन, दुख भरे गाने सुनने की आदत डिप्रेशन का शिकार भी बना सकती है। NCBI पर मौजूद रिपोर्ट के मुताबिक ऐसे गाने सुनने वाले अक्सर इमोशनल ब्रेकडाउन से गुजर रहे होते हैं। वे खुद को बेबस पाते हैं। यह सिचुएशन उनकी मेंटल हेल्थ खराब कर देती है।
गाने सुनने की लत छीन लेती है नींद
म्यूजिक शरीर में डोपामाइन का स्तर भी बढ़ाता है, जिससे व्यक्ति अच्छा फील करता है। डोपामाइन से मिलने वाली यह खुशी म्यूजिक सुनने की लत लगा देती है। जिससे गाने न सुनने पर बेचैनी महसूस होती है।
द जर्नल ऑफ एडवांस्ड स्लीप रिसर्च की एक स्टडी में पाया गया कि गाने सुनने की यह आदत नींद भी छीन सकती है। लोग एंग्जायटी और नींद से जुड़ी समस्याओं से घिर जाते हैं। कोई गाना न बजने पर भी उनके दिमाग में म्यूजिक चलता रहता है। इससे नींद नहीं पूरी हो पाती, हमेशा थकान महसूस होती रहती है।
2017 में आई 'साइंटिफिक रिपोर्ट्स' की एक रिसर्च के मुताबिक हवा में झूमते पेड़-पौधों और पक्षियों की चहचहाहट सुनने से तनाव और ब्लड प्रेशर घटता है। लेकिन, कानों में लगा हेडफोन इस प्राकृतिक संगीत को सुनने नहीं देता। बिना इयरफोन लगाए पार्क में योग और ध्यान मेंटल और फिजिकल हेल्थ के लिए फायदेमंद है।